[pic] | KOMISIJA EVROPSKIH SKUPNOSTI |

Bruselj, 6.12.2007

COM(2007) 784 konč.

2007/0276 (ACC)

Predlog

SKLEP SVETA

o sprejetju stališča Skupnosti v Generalnem svetu Svetovne trgovinske organizacije o pristopu Republike Zelenortski otoki k Svetovni trgovinski organizaciji

(predložila Komisija)

OBRAZLOŽITVENI MEMORANDUM

Pregled pogojev za pristop Zelenortskih otokov k STO

I. UVOD

Članice Svetovne trgovinske organizacije (STO) in Republika Zelenortski otoki so dosegle sklepno fazo dogovora o pogojih za pristop Zelenortskih otokov k organizaciji. Ta sledi skoraj osem letnim pogajanjem, ki so se začela, ko so Zelenortski otoki leta 1999 vložili prošnjo za članstvo v STO. Preden lahko EU pristop uradno podpre, je treba sprejeti Sklep Sveta o odobritvi pristopnih pogojev za Zelenortske otoke.

Povzetek pristopnih pogojev je naveden v nadaljevanju.

II. POVZETEK POGOJEV ZA PRISTOP ZELENORTSKIH OTOKOV K STO PO SEKTORJIH

Blago

Navadno povprečje stopenj, ki se pri Zelenortskih otokih uporabljajo za industrijsko blago, je 10,9 %. Povprečje začetnih pogodbenih carinskih stopenj (IBR) znaša 17,7 % in se bo v povprečno treh letih postopoma znižalo na 14,6 % (FBR). Za 60 % vseh tarifnih številk bodo carinske stopnje znašale 15 % ali manj. Približno 10 % tarifnih številk bo ohranilo najvišjo raven nad 25 %. Vse tarife bodo zavezane.

Za kmetijske proizvode znaša povprečje začetnih pogodbenih carinskih stopenj (IBR) 15,1 % in se bo v povprečno treh letih postopoma znižalo na 13,4 % (FBR). Najvišje stopnje so v sektorjih piva in brezalkoholnih pijač, kjer FBR znaša 55 %, ter mineralnih vod in krompirja, kjer je ta stopnja 35 %.

Glede na to, da imajo Zelenortski otoki status manj razvite države, so navedene ravni zelo nizke. Povprečne stopnje, ki jih ES zahteva od manj razvitih držav, so 30 % za industrijsko blago in 40 % za kmetijske proizvode. Zelenortski otoki kot članica zahodnoafriške regije sodelujejo pri pogajanjih o sporazumih o gospodarskem partnerstvu in so tudi članica ECOWAS.

Storitve

Pristopna pogajanja so bila v veliki meri usmerjena tudi na storitve, ki so izrednega pomena tako za EU kot glavno svetovno izvoznico na tem področju, kot tudi za Zelenortske otoke, glede na pomembno vlogo, ki jo imajo storitve za njihov gospodarski razvoj. Obveznosti Zelenortskih otokov zajemajo celo vrsto storitvenih sektorjev, ki so bistvenega pomena za naložbe in izgradnjo gospodarske infrastrukture, potrebne za razvoj in rast Zelenortskih otokov, vključno z naslednjimi:

Računalniške in sorodne storitve: odprt bo celotni sektor.

Telekomunikacijske storitve : monopolne pravice za CV Telecom bodo prenehale veljati po letu 2012. Poleg tega bodo Zelenortski otoki uporabljali referenčni dokument o telekomunikacijskih storitvah.

Gradbene storitve: na tem področju so Zelenortski otoki prevzeli zelo obsežne obveznosti.

Distribucijske storitve: čeprav so nekateri izdelki izključeni (npr. plemenite kovine in farmacevtski izdelki) in se v maloprodajnem sektorju uporabljajo nekatere omejitve lastništva, so Zelenortski otoki na področju tega sektorja sprejeli znatne obveznosti.

Okoljske storitve: na tem področju so Zelenortski otoki prevzeli polne obveznosti.

Potovalne in turistične storitve : pri obveznostih Zelenortskih otokov v tem sektorju se upošteva njihova stopnja razvoja in priznava pomembnost tega sektorja za gospodarstvo. Za restavracije veljajo omejitve lastništva, za potovalne agencije in organizatorje potovanj pa se zahtevajo mešane družbe.

Finančne storitve : Zelenortski otoki so prevzeli trdne obveznosti za vrsto finančnih storitev, vključno z bančnimi in zavarovalnimi storitvami.

Prevozne storitve: obveznosti Zelenortskih otokov zagotavljajo dostop do mednarodnega pomorskega prevoza (potniški in tovorni) ter dostop do pristaniških storitev pod razumnimi in nediskriminatornimi pogoji.

Obveznosti po protokolu

V zadnji, večstranski fazi pridružitvenega procesa so si članice STO skupaj prizadevale zagotoviti temeljno skladnost trgovinskih zakonov in ustanov Zelenortskih otokov s pravili in sporazumi STO ter jih navedle v protokolu o pristopu in poročilu delovne skupine. Za EU so najpomembnejša naslednja področja:

Pravice do trgovanja

Zelenortski otoki so se zavezali, da bodo tujim gospodarskim subjektom po pristopu dodelili polne pravice do trgovanja. Skladno s tem bodo spremenili tudi svojo trgovinsko zakonodajo glede vpisa v register gospodarskih družb in registracijskih pristojbin, da bi izenačili obravnavo domačih in tujih gospodarskih subjektov ter uvoznih in izvoznih dejavnosti v primerjavi z drugimi trgovinskimi dejavnostmi.

Količinske omejitve uvoza in sistemi dodeljevanja dovoljenj

Zelenortski otoki bodo z dnem pristopa ukinili vse količinske omejitve uvoza. S pristopom bo ureditev uvoznih dovoljenj usklajena tudi s pravili STO, vključno s Sporazumom o postopkih za izdajanje uvoznih dovoljenj.

Subvencije

Zelenortski otoki imajo trenutno dva subvencijska programa, s katerima se zagotavlja prepoved izvoznih subvencij. Zelenortski otoki so se zavezali, da bodo do konca leta 2009 odpravili vse prepovedane subvencije.

Področja, za katera so bila zahtevana prehodna obdobja

Carinsko vrednotenje: Zelenortski otoki bodo zahteve Sporazuma STO glede carinskega vrednotenja v celoti izpolnjevali do konca leta 2010.

Sanitarni in fitosanitarni ukrepi: Zelenortski otoki bodo zahteve Sporazuma SPS STO v celoti izpolnjevali do konca leta 2009.

Pravice intelektualne lastnine: Zelenortski otoki bodo zahteve Sporazuma TRIPS v celoti izpolnjevali do konca leta 2012, razen na področjih farmacevtskih izdelkov in varstva podatkov, kjer bo to doseženo do konca leta 2015.

III. PRIPOROČILO

Ob predložitvi pogojev za pristop Republike Zelenortski otoki k STO v odobritev Svetu Komisija te pogoje sprejema z odobravanjem, saj so uravnotežen in hkrati drzen sveženj obveznosti za odpiranje trga, ki bodo Zelenortskim otokom in tudi njihovim trgovinskim partnericam v STO prinesle znatne koristi.

2007/0276 (ACC)

Predlog

SKLEP SVETA

o sprejetju stališča Skupnosti v Generalnem svetu Svetovne trgovinske organizacije o pristopu Republike Zelenortski otoki k Svetovni trgovinski organizaciji

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 133(1) in 133(5) v povezavi z drugim pododstavkom člena 300(2) Pogodbe,

ob upoštevanju predloga Komisije,

ob upoštevanju naslednjega:

1. Vlada Republike Zelenortski otoki je 11. novembra 1999 zaprosila za pristop k Sporazumu o ustanovitvi Svetovne trgovinske organizacije (STO) na podlagi člena XII Sporazuma.

2. Dne 17. julija 2000 je bila ustanovljena delovna skupina za pristop Zelenortskih otokov, da bi se dogovorili o pristopnih pogojih, sprejemljivih za Republiko Zelenortski otoki in vse članice STO.

3. Komisija je v imenu Skupnosti s pogajanji določila celovit sklop obveznosti Republike Zelenortski otoki glede odprtja trga, ki so posebnega pomena za Skupnost in so določene v memorandumu, o katerem so se 26. oktobra 2007 dogovorili pogajalci Republike Zelenortski otoki in Komisije.

4. Te zaveze so zdaj zajete v Protokolu o pristopu Republike Zelenortski otoki k STO.

5. Pristop k STO naj bi po pričakovanjih pozitivno in trajno prispeval h gospodarskim reformam in trajnostnemu razvoju v Republiki Zelenortski otoki.

6. Protokol o pristopu bi bilo zato treba odobriti.

7. Člen XII Sporazuma o ustanovitvi STO določa, da se morata o pristopnih pogojih strinjati članica pristopnica in STO ter da pristopne pogoje na strani STO potrdi ministrska konferenca STO. Člen IV. 2 Sporazuma o ustanovitvi STO določa, da v obdobjih med zasedanji ministrske konference njene naloge izvaja Generalni svet.

8. Zato je treba sprejeti stališče, ki ga bo zagovarjala Skupnost v Generalnem svetu –

SKLENIL:

Edini člen

9. Skupnost bo v Generalnem svetu STO zagovarjala stališče, da se pristop Republike Zelenortski otoki k STO odobri.

10. To stališče izrazi Komisija v imenu Skupnosti.

V Bruslju,

Za Svet

Predsednik